बड़वाह व महेश्वर के भू-जल में बीमारियां, रिपोर्ट में खुलासा
कलेक्टर ने प्रभावित गांव में नर्मदा जल पहुंचाने के निर्देश दिए
भास्कर संवाददाता | खरगोन
जिले के महेश्वर व बड़वाह ब्लॉक के भू-जल में गंभीर बीमारियां हैं। यहां फ्लोराइड की मात्रा राष्ट्रीय मानक से कई गुना ज्यादा है। दोनों तहसीलों के 80 से ज्यादा गांवों के भू-जल में अधिक फ्लोराइड है। बड़वाह की बागोद पंचायत के भिकारखेड़ी के भू-जल में सबसे ज्यादा 16.40 पीपीएम फ्लोराइड मिला है। यह खुलासा पीएचई की रिपोर्ट में हुआ है। कलेक्टर ने दोनों ब्लॉक में नर्मदा जल पहुंचाने को कहा है।
भारतीय मानक ब्यूरो के मुताबिक पानी में फ्लोराइड की सुरक्षित मात्रा एक पीपीएम (पार्ट्स पर मिलियन या एक मिलीग्राम प्रतिलीटर) है। इससे कम या ज्यादा होने पर यह स्वास्थ्य के लिए हानिकारक होता है। पीएचई ने प्रदेश के जिलों में फ्लोराइड की मौजूदगी को लेकर एक रिपोर्ट जारी की है। इसमें जिले में महेश्वर व बड़वाह ब्लॉक में फ्लोराइड ज्यादा मिला है। रिपोर्ट ने जिला प्रशासन को चिंता में डाल दिया है। कलेक्टर नीरज दुबे ने एक आपातकालीन बैठक बुलाकर पीएचई व स्वास्थ्य विभाग के अफसरों को मामले को गंभीरता से लेने व कार्रवाई करने के निर्देश दिए हैं। उन्होंने गांव चिन्हित कर प्रभावित हैंडपंप, जलस्त्रोतों को बंद करने और गांव में नर्मदा का पानी पहुंचाने को कहा है।
यहां सबसे ज्यादा फ्लोराइड
ब्लाक गांव मात्रा
बड़वाह भिकारखेड़ी 16.40
बड़वाह टेमला 10.60
महेश्वर गवला 9.87
महेश्वर बागकेरियाखेड़ी 9.76
बड़वाह उमरिया 9.47
महेश्वर गुजरमोहना 8.61
(जानकारी पीएचई विभाग से)
50 गांव प्रभावित
रिपोर्ट के मुताबिक बड़वाह व महेश्वर ब्लाॅक के 50 से ज्यादा गांव में पानी पीने योग्य नहीं है। इसमें बबलई, गुजर मोहना, कटवाड़ा, आशापुर, मक्षी, बैड़ियाव, करोली, गवला, खराड़ी मातंडा, ढापला, करोली, ठनगांव, बाग, टेमला, धनपाड़ा, सेमरला, पिपलूद, बेलसर, निमसर, पाडल्याखुर्द, ककवाड़ा, केरियाखेड़ी, खारिया, आवल्या, भूदरी, वणी, कवाणा, नीमसर, नागझिरी गांव के कई क्षेत्रों में ज्यादा फ्लोराइड मिला। हरी सब्जी, खट्टे फलों का सेवन से इसके प्रभाव को कम किया जा सकता है।
700 करोड़ रु.हो चुके खर्च
प्रदेश में फ्लोराइड मुक्त पेयजल के लिए पीएचई ने एक योजना बनाई थी। इसके तहत जिन क्षेत्रों में भू-जल में फ्लोराइड मात्रा अधिक है, वहां नए ट्यूबवेल, हैंडपंप या फिल्टर प्लांट लगाकर मात्रा संतुलित कर पेयजल उपलब्ध कराना था। प्रदेश में योजना पर दो साल में 700 करोड़ रुपए खर्च हो चुके हैं। लेकिन हालिया रिपोर्ट में प्रदेश के 28 जिलों में फ्लोराइड की मात्रा 1.5 पीपीएम से लेकर 34.80 पीपीएम तक मिली है। इसमें इंदौर में 3.00, अालीराजपुर 17.30, धार में 19.40, रायसेन में 34.80 और मंडला में 25.70 पीपीएम फ्लोराइड मिला है। जिले में करीब 15 करोड़ से ज्यादा राशि खर्च हो चुकी है।
नर्मदा जल पहुंचाएंगे
कलेक्टर नीरज दुबे के मुताबिक महेश्वर में हालात ज्यादा खराब है। यहां कुओं में भी फ्लोराइड ज्यादा मात्रा में मिला है। कुओं के बाहर पानी के उपयोग पर प्रतिबंध संबंधी नोटिस लगाए हैं। उन्होंने पीएचई व स्वास्थ्य विभाग के अफसरों को अलर्ट किया है। पीएचई अफसर इन गांवों जाकर हैंडपंप व अन्य जलस्त्रोतों को सील करेंगे। स्वास्थ्य विभाग की टीम प्रभावित ग्रामीणों का इलाज करेगी। गांवों में नर्मदा पानी पहुंचाने के लिए प्रक्रिया चल रही है।
लैब में फ्लोराइड युक्त पानी के सैंपल की जांच करते पीएचई कर्मचारी।
hin_Deva hin_Deva mag_Deva hin_Deva hin_Deva awa_Deva bho_Deva awa_Deva bho_Deva mar_Deva awa_Deva mag_Deva san_Deva bho_Deva hin_Deva awa_Deva hin_Deva hin_Deva hin_Deva hin_Deva bho_Deva